Giuliano Amato
Store norske leksikon,Historie,Verdens historie og samtidshistorie,Europa,Italias historie,Italias samtidshistorie
Giuliano Amato er en italiensk politiker og jurist som var statsminister i Italia fra 1992 til 1993 og fra 2000 til 2001.
Han var medlem av sosialistpartiet (PSI) fra 1958 og av partiets sentralkomité fra 1978, og var visepartisekretær 1988–92. Etter korrupsjonsskandalene der sosialistpartiets formann og tidligere statsminister Bettino Craxi stod sentralt, har Amato vært partipolitisk uavhengig, men støttet ved valget 1994 en sentrumskoalisjon. Han var medlem av parlamentet fra 1983 til 1994, finansminister fra 1987 til 1989 og statsminister i et forretningsministerium fra 1992 til 1993, der opprydning i det korrupte politiske systemet og sanering av statens finanser var de viktigste oppgavene. I perioden 1994–97 var han leder for Italias antitrust-myndighet, og deretter minister for institusjonelle reformer i Massimo d'Alemas regjering fra 1998 til 1999. Han var statsminister på ny 2000–01, fra 2001 nestleder i EU-konventet som kom med forslag til ny «grunnlov» for EU. Han var innenriksminister i Italia fra 2006 til 2008.Fra 2013 har Giuliano Amato vært dommer i den italienske forfatningsdomstolen. Les mer i Store norske leksikon Italias historie fra 1945 til 1990 Italias historie etter 1990 Italias politiske system Statsministre i Italia